**மாயா சுரேந்திரகுமார் கோட்னானி** (*Maya Surendrakumar Kodnani*) என்பவர் குஜராத் அரசாங்கத்தில் பெண்கள் மற்றும் குழந்தைகள் மேம்பாட்டுக்கான முன்னாள் மாநில அமைச்சர் ஆவார். பாரதீய ஜனதா வேட்பாளராக நரோடா சட்டசபைத் தொகுதியை பிரதிநிதித்துவப்படுத்த தேர்ந்தெடுக்கப்பட்ட பின்னர் கோட்னானி குஜராத்தின் 12 வது சட்டமன்றத்தின் உறுப்பினரானார்.

2002 குஜராத் வன்முறையின் போது நரோடா பாட்டியா படுகொலையில் பங்கேற்றதற்காக கோட்னானிக்கு 2012 ஆம் ஆண்டில் இருபத்தெட்டு ஆண்டுகள் சிறைத்தண்டனை விதிக்கப்பட்டது. ஆனால், 2018 ஆம் ஆண்டில் குஜராத் உயர் நீதிமன்றத்தால் இவர் விடுவிக்கப்பட்டார். இந்த வழக்கில் தண்டனை பெற்ற மிகவும் மதிப்பு மிக்க நபர்களில் ஒருவரும் குற்றம் சாட்டப்பட்ட ஒரே பெண்மணியும் இவரேயாவார்.

ஆரம்பகால வாழ்க்கை
-----------------

கோட்னானி ராஷ்டிரிய சுயம்சேவக் சங்கத்தின் உறுப்பினர் ஒருவரின் மகள் ஆவார். இவர் இந்தியப் பிரிவினையின் போது இந்தியாவிற்கு வந்தவர். இவர் தனது ஆரம்பக் கல்வியை குஜராத்தி மொழி வழி பயிற்றுவிக்கும் பள்ளியில் பெற்றார். ராஷ்டிரிய சுயம்சேவக் சங்கத்தின் பெண்களுக்கான இணை அமைப்பான ராஷ்டிர சேவிகா சமிதியில் சேர்ந்தார்.

கோட்னானி பரோடா மருத்துவக் கல்லூரியில் சேர்ந்தார், அங்கு இவர் தனது மருத்துவம் மற்றும் அறுவை சிகிச்சையில் இளங்கலைப் பட்டத்தைப் பெற்றார். மேலும், இவர் இங்கு மகளிர் நலம் மற்றும் மகப்பேறியல் பிரிவில் பட்டயப்படிப்பையும் முடித்தார். இவர் அகமதாபாத், நரோடா, குபர்நகரில் சிவம் மகப்பேறு மருத்துவமனையை அமைத்தார்.

அரசியல் வாழ்க்கை
----------------

1995 ஆம் ஆண்டில் அகமதாபாத் குடிமைத் தேர்தல்களுடன் கோட்னானி தனது அரசியல் வாழ்க்கையைத் தொடங்கினார். இவர் பாரதிய ஜனதா கட்சியின் சார்பில் நரோடா தொகுதியில் இருந்து மூன்று முறை சட்டமன்ற உறுப்பினராகத் தேர்ந்தெடுக்கப்பட்டார். 1998 ஆம் ஆண்டில், இவர் தேர்தலில் 75,000 வாக்குகள் வித்தியாசத்தில் வெற்றி பெற்றார். டிசம்பர் 2002 இல், 2002 குஜராத் கலவரங்களுக்கு பின்னர், இவர் 110,000 வாக்குகள் வித்தியாசத்தில் வெற்றி பெற்றார். 2007 ஆம் ஆண்டில், இவரது வெற்றிக்கான வாக்கு வித்தியாசம் 180,000 வாக்குகளாக இருந்தது. 2007ஆம் ஆண்டுத் தேர்தலில் வெற்றி பெற்ற பின்னர், நரேந்திர மோடியின் அரசாங்கத்தில் குஜராத்தின் பெண்கள் மற்றும் குழந்தைகள் மேம்பாட்டு அமைச்சராக இவர் அறிவிக்கப்பட்டார். நரோடா பாட்டியா படுகொலை வழக்கில் குற்றம் சாட்டப்பட்டதால் கைது செய்யப்படவிருந்த நிலையில், 2009 ஆம் ஆண்டில் அவர் பதவியில் இருந்து விலகினார்.

தனிப்பட்ட வாழ்க்கை
------------------

மாயா கோட்னானி ஒரு பொது மருத்துவரான சுரேந்திர கோட்னானியை மணந்தார்.

மேற்கோள்கள்
-----------

1. ↑  "Naroda Patiya riots: Former minister Maya Kodnani gets 28 years in jail". NDTV.com. 3 November 2012 அன்று மூலதளத்திலிருந்து பரணிடப்பட்டது எடுக்கப்பட்டது. 2012-11-17 அன்று பார்க்கப்பட்டது.
2. ↑  "Gujarat riots: BJP's Maya Kodnani jailed for 28 years". *BBC*. 9 February 2021 அன்று மூலதளத்திலிருந்து பரணிடப்பட்டது எடுக்கப்பட்டது. 21 June 2018 அன்று பார்க்கப்பட்டது.
3. ↑  "Naroda Patiya: How Maya Kodnani fell from BJP poster girl to convict". *Firstpost*. 30 August 2012. .
4. ↑  Express News Service. "The rise and fall of Maya Kodnani". Express India. 27 October 2014 அன்று மூலம் பரணிடப்பட்டது. 2012-11-17 அன்று பார்க்கப்பட்டது.
5. 1 2  "For Maya Kodnani, riots memories turn her smile into gloom". *DNA India*. 21 February 2012. .
6. ↑  Mitta, Manoj (2014). *The Fiction of Fact-Finding: Modi & Godhra*. HarperCollins Publishers India. பக். 78–97. பன்னாட்டுத் தரப்புத்தக எண்:978-93-5029-187-0.
7. ↑  "Naroda Patiya massacre: Who is Maya Kodnani?". *Yahoo! News India*. 31 August 2012. .